
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	              Bucureşti, 09.06.2010
 Pl-x 349/2010


     RAPORT  
asupra propunerii legislative privind completarea articolului 8 al Ordonanţei Guvernului nr.2/2001 privind regimul juridic al contravenţiilor
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind completarea articolului 8 al Ordonanţei Guvernului nr.2/2001 privind regimul juridic al contravenţiilor, trimisă cu adresa nr. Pl-x 349/2010 din 20 mai 2010, înregistrată sub nr.31/540 din 21 mai 2010.
Senatul, în calitate de primă Cameră  sesizată, a respins propunerea   legislativă în şedinţa din data de 17 mai 2010.

Potrivit prevederilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Consiliul Legislativ a avizat favorabil iniţiativa legislativă, conform avizului nr. 14 din 8 ianuarie 2010.

Guvernul prin punctul de vedere transmis cu adresa nr. 610 din 8 martie 2010 nu susţine adoptarea iniţiativei legislative deoarece: 

· virarea a 5% din sumele provenite din amenzile aplicate persoanelor juridice în conformitate cu legislaţia în vigoare către bugetul Fondului Naţional Unic de Asigurări Sociale de Sănătate, este în contradicţie cu prevederea art. 8, alin. (3) lit.a) din OG nr. 2/2001, conform căreia sumele respective se varsă integral la bugetul de stat.

· art. 8 alin. (2) din Legea nr. 500/2002  privind finanţele publice, cu modificările ulterioare, prevede că  „Veniturile bugetare nu pot fi afectate direct unei cheltuieli bugetare anume, cu excepţia donaţiilor şi sponsorizărilor, care au stabilite destinaţii distincte”.

· propunerea legislativă vizează, la art. 8 alin. (3) lit. b1), completarea sumelor necesare unor programe naţionale de sănătate, domeniu reglementat prin Legea nr. 95/2006 privind reforma în domeniul sănătăţii, cu modificările şi completările ulterioare.

· art. 15 alin. (1) din Legea nr. 500/2002 prevede că „În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.

· art. 14 alin. (5) din Legea nr. 273/2006 privind finanţele publice locale precizează că „După aprobarea bugetelor locale pot fi aprobate acte normative cu implicaţii asupra acestora, dar numai cu precizarea surselor de acoperire a diminuării veniturilor sau a majorării cheltuielilor bugetare aferente exerciţiului bugetar pentru care s-au aprobat bugetele locale

Comisia pentru buget, finanţe şi bănci a avizat negativ propunerea legislativă în şedinţa din 1 mai 2010.

Propunerea legislativă are ca obiect de reglementare completarea art. 8 din Ordonanţa Guvernului nr. 2/2001  privind regimul juridic al contravenţiilor, cu modificările şi completările ulterioare, cu două noi litere, respectiv b) şi b1), ce conţin ipoteze legislative care reglementează virarea sumelor provenite din amenzi, potrivit cărora 5% din sumele provenite din amenzile aplicate persoanelor juridice să fie virate către bugetul Fondului Naţional Unic de Asigurări Sociale de Sănătate, precum şi utilizarea sumelor astfel obţinute pentru completarea sumelor necesare programelor naţionale de onco-hematologie, transplant de organe, boli cardio-vasculare şi cardiologie intervenţională. 
În conformitate cu prevederile art. 61 din Regulamentul Camerei Deputaţilor, Comisia a dezbătut iniţiativa legislativă în şedinţa din 9 iunie 2010.                 

La şedinţa Comisiei juridice, de disciplină şi imunităţi au fost prezenţi 15 deputaţi din totalul de 28 membri ai acesteia.

La dezbateri a participat, în calitate de invitat, doamna Irina Alexe, secretar de stat în Ministerul Administraţiei şi Internelor.    
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind completarea articolului 8 al Ordonanţei Guvernului nr.2/2001 privind regimul juridic al contravenţiilor.
În raport cu obiectul şi conţinutul său, propunerea legislativă face parte din categoria legilor ordinare. 

           PREŞEDINTE,             


 SECRETAR,                                                                                                 

 

  Daniel BUDA                            Gabriel ANDRONACHE                

 Expert,
Roxana David

